คุมแก้หนี้เอสเอ็มอีแบงก์
คนร.หวั่นเอสเอ็มอีแบงก์แก้เอ็นพีแอลไม่สะเด็ดน้ำ สั่งให้นำผลตรวจสอบ ธปท.ประกบมาทุกครั้ง ใช้ประเมินผลงาน
23 มิ.ย. 2559

คนร.หวั่นเอสเอ็มอีแบงก์แก้เอ็นพีแอลไม่สะเด็ดน้ำ สั่งให้นำผลตรวจสอบ ธปท.ประกบมาทุกครั้ง ใช้ประเมินผลงาน
แหล่งข่าวจากคณะกรรมการนโยบายรัฐวิสาหกิจ (คนร.) เปิดเผยว่า แผนการแก้ไขปัญหาของธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ ถือว่ามีความคืบหน้าไปอย่างมาก รวมถึงการแก้ไขปัญหาหนี้ที่ไม่ก่อให้เกิดรายได้ หรือเอ็นพีแอล
อย่างไรก็ตาม ที่ประชุม คนร.ได้มีการตั้งข้อสังเกตว่า การแก้ไขเอ็นพีแอลดังกล่าวจะมีความยั่งยืนมากน้อยแค่ไหน และเนื่องจาก ธพว.ได้เข้าไปอยู่ภายใต้การกำกับตรวจสอบของธนาคารแห่งประเทศไทย (ธปท.) ซึ่งจะมีหลักเกณฑ์ในการดูแลให้ธนาคารรัฐต้องปฏิบัติตาม และมีการทำรายงานการตรวจสอบการดำเนินงานและการแก้ไขปัญหาของธนาคารรัฐแต่ละแห่งออกมา
“ที่ประชุม คนร.จึงกำหนดให้การพิจารณาการแก้ไขเอ็นพีแอลของ ธพว.ต่อไปจะต้องแนบรายงานการตรวจสอบของ ธปท.ให้ที่ประชุม คนร.รับทราบ และใช้ในการประเมินผลการแก้ไขเอ็นพีแอลด้วย ทั้งนี้เพื่อให้การแก้ไขเอ็นพีแอลของ ธพว.มีความยั่งยืน หนี้ที่ได้รับการแก้ไขไม่กลับมาเป็นเอ็นพีแอลอีกครั้งในอนาคต 2-3 ปีข้างหน้า ซึ่งจะกลายเป็นภาระการคลังได้” แหล่งข่าวระบุ
นางสาลินี วังตาล ประธานกรรมการ เอสเอ็มอีแบงก์ เปิดเผยถึงผลการดำเนินงานของธนาคารในเดือน พ.ค. 2559 ว่า สามารถปล่อยสินเชื่อใหม่เพื่อกระตุ้นเศรษฐกิจของประเทศ รวม 1.32 หมื่นล้านบาท คิดเป็นจำนวนผู้ประกอบการ 4,340 ราย หรือเฉลี่ยให้กู้รายละ 3 ล้านบาท โดยธนาคารมีกำไรสุทธิ 180 ล้านบาท ซึ่งเป็นกำไรต่อเนื่องตั้งแต่ต้นปีที่ผ่านมา ทำให้ ณ สิ้นเดือน พ.ค.นี้ ธนาคารมีกำไรสุทธิรวมอยู่ที่ 898 ล้านบาท
สำหรับโครงการสินเชื่อเอสเอ็มอีบัญชีเดียว วงเงินรวม 1 หมื่นล้านบาทนั้น มีผู้ประกอบการสนใจติดต่อขอใช้บริการ ณ วันที่ 20 มิ.ย. 2559 กว่า 6,000 ล้านบาท หรือคิดเป็นผู้ประกอบการ 2,300 ราย และได้มีการอนุมัติสินเชื่อไปแล้ว 715 รายคิดเป็นวงเงินสินเชื่อ 1,630 ล้านบาท ส่งผลให้ในเดือน พ.ค.ที่ผ่านมา ธนาคารมียอดสินเชื่อคงค้าง 8.79 หมื่นล้านบาท และมีอัตราส่วนเงินกองทุนต่อสินทรัพย์เสี่ยง (บีไอเอส) เท่ากับ 15.49%
ด้านยอดเอ็นพีแอลล่าสุด อยู่ที่ 2.1 หมื่นล้านบาท หรือคิดเป็น 23.91% ของสินเชื่อรวม เพิ่มขึ้น 67 ล้านบาท จากเดือนก่อนหน้า เนื่องจากภาวการณ์ชะลอตัวของเศรษฐกิจที่เกิดจากปัญหาภัยแล้ง พืชผลการเกษตรตกต่ำ ส่งผลให้ลูกหนี้รายย่อยที่มีความอ่อนแออยู่แล้วได้รับผลกระทบตามไปด้วย ซึ่งธนาคารได้มีการจัดทีมลงพื้นที่เพื่อเข้าไปดูแลลูกค้าในส่วนนี้อย่างใกล้ชิด พร้อมทั้งช่วยเหลือปรับโครงสร้างตามสภาพความเป็นจริงทุกราย
นอกจากนี้ ธนาคารได้ร่วมกับสำนักงานส่งเสริมวิสาหกิจขนาดกลางและขนาดย่อม (สสว.) และสมาพันธ์เอสเอ็มอีไทย ในการคัดกรองและส่งลูกค้ามาให้ ล่าสุดสมาพันธ์เอสเอ็มอีได้คัดกรองมาแล้ว 591 ราย วงเงิน 2,813.81 ล้านบาท โดย ธพว.จะเปิดช่องทางด่วนในการอำนวยสินเชื่อให้กับผู้ประกอบการกลุ่มนี้